বৃহত্তর বাংলা ভূখণ্ডের আঞ্চলিক-ভাষাগুলি যে বাংলা ভাষার উপভাষা এবং বাংলাভাষা যে উপভাষাগুলোর নির্যাস তা স্বীকার না করে উপায় নেই। এই অবস্থায় পৃথক বর্ণমালার প্রয়োজন আছে কি না আরও ভাবা প্রয়োজন, স্বীকার করি পৃথক বর্ণমালার অভাবে চাটগাঁ ভাষার অনেক শব্দই মূল উচ্চারণের কাছাকাছি পৌঁছাতে পারে না (উদাহরণ হিসাবে সংখ্যা-বাচক শব্দসহ যে সব শব্দের শেষে‘উয়া’ প্রত্যয়টি যোগ করতে হয় সেসবের উল্লেখ করা যায়)। আবার একথাও মনে রাখা প্রয়োজন যে, কোন ভাষা-গোষ্ঠীর সব উচ্চারণকে ধারণ করার মতো কোন বর্ণমালা আর হৃদয়ের সব ভাবকে ধারণ করার মতো শব্দসম্ভার এখনো কোনও ভাষায় তৈরী হয়নি। তা ছাড়াও পৃথক বর্ণমালা আমাদের প্রিয় ভাষাটির উচ্চারণগম্যতা তথা বোধগম্যতার পরিসরকেও সংকুচিত করে দিতে পারে। ত্রিপুরা ভাষার ইতিহাসের দিকে তাকালে আমরা আমাদের প্রয়োজন বোধের (পৃথক বর্ণমালা) বিপরীত চিত্র দেখতে পাই, বোড়ো ভাষাভাষি ত্রিপুরাদের রাজন্য-বর্গের ইতিহাস গ্রন্থ ‘রাজমালায়’ বর্ণিত আছে-‘পূর্বে রাজমালা ছিল ত্রিপুরা ভাষাতে/পয়ার গাঁথিল সব সকলে বুঝিতে।’ ভেবে দেখা প্রয়োজন- ‘সকলে না বুঝিতে’ আমরা গণ্ডিবদ্ধ হব কি না।